Søren Gade (V), 2005-05-19:
Jeg vil gerne starte med at understrege, at regeringen ser med stor alvor på krænkelser af den humanitære folkeret og af menneskerettighederne.
Regeringen har gentagne gange fordømt overgreb og tortur på fanger.
Der er ikke nogen acceptable forklaringer eller undskyldninger for krænkelser af den humanitære folkeret.
Tortur kan ikke gradbøjes.
Der findes ikke noget tortur light-begreb.
Inkorporering af FN’s torturkonvention har været det emne, som har været mest debatteret i forbindelse med dette lovforslags behandling, og det hører vi jo så også i dag.
På den ene side har der stået hensynet til, at tortur allerede kan straffes efter den gældende lovgivning; straffeloven indeholder allerede en række bestemmelser om bl.a. vold, ulovlig tvang, trusler om vold m.v. samt forbrydelser begået i offentlig tjeneste.
På den anden side har der stået et ønske om, at tortur særskilt fremhæves i dansk lovgivning, herunder i den militære straffelov, for at understrege over for omverdenen, at Danmark ikke på nogen måde billiger tortur.
Lad mig gøre det helt klart, at regeringens holdning på dette punkt er klar: Tortur er allerede forbudt.
En inkorporering ville ikke ændre den gældende retstilstand, hvor tortur allerede er kriminaliseret, og en særlig fremhævelse af tortur i militær straffelov vil medføre en unødig mistænkeliggørelse af forsvarspersonel.
Det centrale i forhold til spørgsmålet om torturforbuddet og militært personel er efter min opfattelse ikke, om der er indarbejdet en bestemmelse i lovgivningen, men derimod at den enkelte soldat, det være sig menig eller befalingsmand, er fuldstændig på det rene med, hvad tortur er, hvad den enkelte soldat må, og hvad han ikke må.
Men på baggrund af den diskussion, vi har haft, og på baggrund af henvendelser fra bl.a. Amnesty International har jeg med henblik på yderligere at understrege dette forhold bedt forsvarets myndigheder om at udarbejde en intern bestemmelse, som understreger og indskærper torturforbuddet, og som med henvisning til de relevante konventioner nærmere beskriver tortur.
Denne henvisning, som også er beskrevet i betænkningen fra Forsvarsudvalget, er en del af det lovforberedende arbejde, og det er således et klart signal, der forpligter forsvaret til at lave denne interne bestemmelse.
Herved vil forsvaret sætte fokus på implementeringen af forbuddet mod tortur.
Der vil også i en sådan bestemmelse blive angivet nogle praktiske eksempler på, hvad der er tortur, suppleret med hvilke straffebestemmelser, sådanne handlinger vil kunne være omfattet af.
De henvendelser og synspunkter, som jeg har modtaget fra ngo’er, herunder Amnesty International, om spørgsmålet, vil naturligvis indgå i udarbejdelsen af en sådan bestemmelse.
Samtidig skal det understreges i en sådan forskrift, hvem der har ansvaret for instruktion og tilsyn, og hvem der skal gribe ind, hvis der opstår mistanke eller formodning om, at der er foregået handlinger, der kan karakteriseres som tortur.
Det er min opfattelse, at jeg med disse tiltag har lyttet til oppositionens synspunkter og fundet en fornuftig balance i forhold til de rejste synspunkter, der har været gjort gældende vedrørende inkorporering af en torturbestemmelse i dansk lovgivning.
Hermed sluttede forhandlingen.
Afstemning
Ændringsforslag nr. 1 og 2 vedtoges uden afstemning.
Lovforslaget overgik derefter til tredje behandling.